Charles Martinet - The Voice of Mario

Vi er stolte af at kunne præsentere stemmeskuespilleren Charles Martinet som gæst til J-Popcon. Fra det solrige Californien i USA til kulden i Danmark og København.





Men vi giver ham alle en varm velkomst, og hvis han fryser for meget, så kan han roligt regne med at Nintendo fans vil stå i kø for at dele varme hilsner ud.





Charles har lagt stemme til et væld af figurer fra Nintendos univers, men er absolut mest kendt for Super Marios karakteristiske stemme. Men også Luigi, Wario, Waluigi, Toadsworth, Baby Mario og Baby Luigi, har fået deres helt eget personlige stemmeaftryk af Charles Martinet.





Siden 1990 har han samarbejdet med Nintendo, og med sit ikoniske stemmeskuespil, er han blevet en kendt personlighed indenfor spilindustrien og har en stor fanskare af både børn, unge og voksne.





Fra 1995, og det første tredimensionelle Super Mario spil, tog karrieren for alvor fart, og mon ikke et par af J-Popcons besøgende, er vokset op med Charles Martinets Mario stemme, fra forældrenes første indkøb af en Nintendo konsol, videre til deres egne børn og rækken af nye Mario fans.





Den kendte stemme kan også høres i andre spil-universer, f.eks. som dragen Paarthurnax i The Elder Scrolls V: Skyrim, og Vigoro i J-RPG spillet Skies of Arcadia til Nintendo GameCube og Sega Dreamcast. Senest har han lagt stemme til Super Smash Bros. for Wii U. Og han er allerede i gang med helt nye projekter.





Charles Martinet besøger J-Popcon alle dage, og mens vi venter på eventprogrammet, kan vi afsløre at Charles deltager i et Q&A panel med spørgsmål fra publikum, mens han fortæller om hans arbejde som stemmeskuespiller, hilser på publikum under en autograf-signering, og kan måske opleves i en køretur sammen med Mario Kart 8 i vores Game Room.

Gå ikke glip af Charles Martinet, når du besøger J-Popcon, det bliver en sjov og spændende oplevelse. Wahooo!

- af Per Sørensen